水精膾
作者：楊萬里
朝代：宋

paragraphs: 上饒靈山無它靈，空山滿腹著水精。
炯然非石亦非玉，乃是陰崖絕壑千秋萬歲之堅冰。
只知靈山有爽氣，誰知水精有奇味。
詩人新試餐玉方，解遣堅凝作鬆脆。
銀刀細下雪縷飛，金盤飣出瓊瑶堆。
齒牙著處霜霰響，殽鯖厭後胸襟開。
尊前歡伯來督戰，坐上嘉賓欲驚散。
胸中自有水精宮，不怕醉鄉無畔岸。